Pastoor ‘is getraumatiseerd’, hoor hofArgieffoto. Die Nigeriese pastoor wat daarvan beskuldig word dat hy 30 meisies seksueel misbruik het, het Vrydag in die Port Elizabeth-landdroshof gesê hy het “selfmoord-gedagtes” omdat hy dag ná dag in aanhouding moet sit in afwagting op die uitspraak van sy borgtogaansoek. Adv. Alfonso Hattingh vir die verdediging het ŉ verklaring van die pastoor voorgelees waarin hy beweer hy is getraumatiseerd deur die gebeure wat sy inhegtenisneming by die lughawe op 20 April voorafgegaan het. “Ek is getraumatiseerd en sukkel om snags te slaap. Ek kry terugflitse en het selfmoord-gedagtes. Ek het versoek om ŉ sielkundige te sien, want hierdie [gebeure] het ŉ impak op my fisieke en geestelike gesondheid,” lui die verklaring. “Ek voel afgetakel deur die manier waarop ek behandel word. Ek sal geensins erken dat my aanhouding wettig is nie.” Hy het in die verklaring verduidelik hoe hy op 20 April hardhandig behandel is deur die polisie se taktiesereaksie-eenheid. Hy beweer daar is vuurwapens op hom gerig terwyl hy ŉ toilet binne die lughawe gebruik het. “Hulle het my gegryp en uit die toilethokkie gedwing. Vier of vyf mans het die badkamer binnegekom en my gestamp. Ek was bang en niemand het my regte aan my verduidelik nie. Hulle het my in ŉ voertuig in geboender en vinnig weggejaag. Die kabelbinders om my gewrigte was pynlik. Ek het hulle gevra of hulle dit ŉ bietjie losser kan maak, maar hulle het my net geïgnoreer en dit nog stywer gemaak,” het die pastoor in die verklaring beweer. Die pastoor het verder gekla oor die omstandighede waarin hy by die Mount Road-polisiestasie aangehou word. “Hulle het vir my ŉ mat en komberse gegee wat aaklig geruik het,” het hy in die verklaring geskryf. Hy het ook gekla dat die toilette in die gevangenis vuil is. Die pastoor word tans by die St. Albans-gevangenis aangehou en nie meer by die polisiestasie nie op versoek van sy regspan. Die pastoor het verder gesê sy grondwetlike regte is geskend omdat ŉ groot groep verslaggewers hom glo by die Valke se kantoor ingewag het om sy foto te neem. “Ek weet nie hoe hulle geweet het nie. Ek kan net dink die Valke moes hulle ingelig het,” het hy gesê. Die pastoor se vrou was vir die derde agtereenvolgende dag in die hof om haar man te ondersteun. Die vrou het in ŉ video mense versoek om finansiële ondersteuning aan haar man te bied vir die regsgeding teen hom. Maroela Media het vroeër berig daar word beweer die omstrede pastoor, wat glo kerke in Port Elizabeth, Kaapstad, Johannesburg en Brittanje bestuur, het na bewering meer as 30 meisies en vroue van verskeie takke van die kerke na ŉ huis in Umhlanga, KwaZulu-Natal, geneem waar hy hulle na bewering seksueel misbruik het. Die hof het vroeër gehoor die pastoor se beweerde modus operandi was dat beamptes van die kerk glo arm meisies sou “werf” en onderneem dat die pastoor hul lewe sal verander. Foto’s sou van hulle geneem word en onderhoude met hulle gevoer word. As die pastoor tevrede was met hul voorkoms sou dit gereël word dat hulle Durban toe geneem word. By tye was daar 40 meisies in een kamer. Die pastoor sou een kies om na ŉ slaapkamer te gaan waar hy dan seksuele toenadering sou soek. Intussen is vrae Vrydag gevra toe die pastoor by die hof in ŉ ongemerkte sportnutsvoertuig opgedaag het, sonder handboeie en met ŉ Bybel in die hand. Robert Netshiunda, woordvoerder van die Valke, het gesê daar is niks vreemds aan hierdie prosedure nie aangesien die pastoor deur lede van die taktiesereaksie-eenheid begelei is. “Hy is hierheen gebring in ŉ voertuig wat aan die Valke behoort. Hy is nie geboei nie, want hy dra sy Bybel, sy horlosie en sy sonbril. Vandag is net ŉ borgtogaansoek, so hy moet sy besittings by hom hê. Indien hy borgtog toegestaan word, kan hy nie teruggaan om [sy besittings] te kry nie, so dit moet reeds by hom wees,” het Netshiunda gesê. Die 58-jarige pastoor, wat die pa van drie kinders is, staan tereg op 22 aanklagte van seksuele aanranding en mensehandel. Hy het skuld op al die aanklagte teen hom ontken. Die borgtogaansoek is tot 12 Mei uitgestel sodat die departement van binnelandse sake die pastoor se reisdokumente kan nagaan.